Mutual fund society
สังคมกองทุนรวม ประจำวันศุกร์ที่ 18 พ.ย. 2554
30 ต.ค. 2565

สังคมกองทุนรวม ประจำวันศุกร์ที่ 18 พ.ย. 2554 
ในรอบเดือนที่ผ่านมาตลาดหลักทรัพย์ แถลงว่า มีนักลงทุนต่างประเทศเข้ามาซื้อสุทธิคิดเป็นมูลค่า 30,837 ล้านบาท หลังจากขายสุทธิต่อเนื่องมา 2 เดือน 
ในเดือน พ.ย. เปิดทำการมาได้ 10 กว่าวัน ต่างชาติก็ขายออกไป 9,000 กว่าล้านบาทแล้ว .
การซื้อขายของนักลงทุนต่างชาติมีผลต่อการปรับราคาหุ้น อย่างตัวเลขผลดำเนินงานกองทุนหุ้นระยะยาวและกองทุนหุ้นเพื่อการเลี้ยงชีพ (LTFRMF) ในเดือน ต.ค. มีการปรับตัวดีขึ้นเป็นส่วนมาก .
ผู้จัดการกองทุนที่มีฝีมือลงทุนในหุ้นดีๆ สามารถทำกำไรในเดือน ต.ค. ได้มากกว่า 10% 
จากข้อมูลของมอร์นิ่งสตาร์ พบว่ากองทุนเปิดจัมโบ้ 25 ปันผลหุ้นระยะยาว ให้ผลตอบแทนในเดือน ต.ค. 10.13% สูงเป็นอันดับ 1 
รองลงมาเป็นกองทุนกรุงศรี SET 50 หุ้นระยะยาว ให้ผลตอบแทนเดือน ต.ค. 8.97% และอันดับ 3 ตามมาติดๆ เป็นกองทุนไทยพาณิชย์ อินเตอร์ ลอง เทอม อิควิตี้ ที่ให้ผลตอบแทน 8.79% 
ถือว่าเอาชนะดัชนีตลาด SET Index เดือน ต.ค. ที่ปรับเพิ่มขึ้นเพียง 6.39% 
ส่วนกองทุนทองคำทั้งหลายก็มีผลตอบแทนเป็นบวกในเดือน ต.ค.เช่นกัน และหากดูตั้งแต่ต้นปีก็ให้ผลตอบแทนในระดับ 20% ได้ ซึ่งถือว่าค่อนข้างดีทีเดียว 
บลจ.ทิสโก้ ยังมองแนวโน้มราคาทองคำในตลาดโลกระยะยาวยังสดใส จึงออกขายกองทุนเปิด ทิสโก้ โกลด์ ฟันด์ เพื่อการเลี้ยงชีพ เป็นกอง RMF ลงทุนในทองคำระยะยาวในกองทุน SPDR Gold Trust เป็นกองทุนอีทีเอฟทองคำที่จดทะเบียนในตลาดฮ่องกง ขาย IPO ถึงวันที่ 25 พ.ย. .
ส่วนกองทุนตราสารหนี้ระยะสั้น ก็มีขายเป็นประจำต่อเนื่องอยู่แล้ว ไม่ว่าจะเป็นของ บลจ.บัวหลวง บลจ.กรุงศรี บลจ.ยูโอบี บลจ.ธนชาต และ บลจ.ไทยพาณิชย์ 
ก.ล.ต.อนุมัติการจัดตั้งกองทุนรวมโครงสร้างพื้นฐาน เป็นช่องทางระดมทุนระยะยาวเพื่อใช้ในการก่อสร้างโครงสร้างพื้นฐาน และให้สิทธิประโยชน์ทางภาษีแก่กองทุน 
ส่วนผู้ถือหน่วยลงทุนของกองทุนรวมโครงสร้างพื้นฐาน คณะรัฐมนตรีเห็นชอบให้ยกเว้นภาษีเงินปันผลแก่ผู้ถือหน่วยลงทุน เป็นระยะเวลา 10 ปี นับแต่วันจดทะเบียนกองทุน ซึ่งจะช่วยให้ผู้ลงทุนได้รับผลตอบแทนจากการลงทุนสูงขึ้นและสนับสนุนให้มีการลงทุนในกองทุนดังกล่าวมากขึ้น
บลจ.ค่ายใดศึกษาไว้แล้ว รีบเข็นออกมาเลย เม็ดเงินลงทุนรออยู่เพียบ โดยเฉพาะกองทุนโรงไฟฟ้าขนาดเล็กทั้งหลาย เพราะเขาอนุมัติมูลค่าทรัพย์สินของโครงการ ปรับจาก 1,000 ล้านบาท เป็น 500 ล้านบาทแล้ว...• สำหรับนักลงทุนในภาคเหนือ วันนี้เริ่มงาน Money Expo ที่เชียงใหม่แล้ว อย่าลืมไปแวะเวียนศูนย์การค้าเซ็นทรัล พลาซา เชียงใหม่ แอร์พอร์ต วันที่ 18-20 พ.ย. เพื่อ Update ข้อมูลความรู้เรื่องการลงทุนในทุกๆ โปรดักส์ ...